Զուվանդա Մեյերի

Զուվանդա Մեյերի (), խաչածաղկավորների ընտանիքին պատկանող ծածկասերմ բույս։ Գրանցված է Հայաստանի Հանրապետության Կարմիր գրքում։

Նկարագրություն 
Մերկ կամ ծածկված մանր ելունդիկներով միամյա խոտաբույս է։ 10-25 սմ բարձրություն ունեցող ցողունը բարակ է և ճյուղավորված։ Ցողունային տերևները ձվաձև-երկարավուն են, ամբողջաեզր և ցողունագիրկ ականջուկներով։ Ծաղիկները քառատիպ են, պսակաթերթերը՝ վառ վարդագույն։ Պատիճները քառանիստ են, երկարավուն ակոսներով, 4-6 սմ երկարությամբ։ Սերմերը դասավորված են մեկ շարքով։

Տարածվածություն 
Հայաստանում հանդիպում է միայն Մեղրու ֆլորիստիկական շրջանում (Մեղրի, Ագարակ, Գուդեմնիս, Կարճևան, Շվանիձոր, Նյուվադի)։ Ընդհանուր արեալն ընգրկում է Նախիջևանը, Արևելյան Անդրկովկասը և Թալիշը։

Էկոլոգիա 
Աճում է ստորին և միջին լեռնային գոտում՝ ծովի մակարդակից 800-1500 մ բարձրությունների վրա, ինչպես նաև խճաքարոտ և քարքարոտ լանջերին։ Ծաղկում է ապրիլ-մայիս ամիսներին, պտղաբերում՝ մայիսին։

Պահպանություն 
Վտանգված տեսակ է։ Կովկասի էնդեմիկ բույսերից է։ Տարածման և բնակության շրջանների մակերեսը 500 կմ²-ից պակաս է։ Տեսակին, կապված բնակավայրերի ընդարձակման և հանքարդյունաբերության զարգացման հետ, սպառնում է տարածման և բնակության շրջանների կրճատման և անհետացման վտանգ։ Հայաստանի Կարմիր գրքի առաջին հրատարակության մեջ ընդգրկված չէր։ Ընդգրկված չէ նաև CITES-ի և Բեռնի կոնվենցիաների հավելվածներում։

Պահպանության գործողություններ չեն իրականացվում։ Անհրաժեշտ է ստեղծել նոր ԲՀՊՏ Ագարակի մոտ (Մեղրու շրջան)։

Ծանոթագրություններ 

Վտանգված տեսակներ
Ծածկասերմեր
Խաչածաղկավորներ
Միամյա բույսեր
ՀՀ Կարմիր գրքում գրանցված բույսեր